
לעמוד לבד  
טובאל אונסדרופר
שיח לשבת קורח
נפתח בשני שירים של נתן זך, המוכרים לרובנו בזכות לחניו החביבים של מתי כספי:
לא טוב היות האדם לבדו
אבל הוא לבדו בין כה וכה.
והוא מחכה והוא לבדו
והוא מתמהמה והוא לבדו.
והוא לבדו יודע
שגם אם יתמהמה
בוא יבוא 


איך זה שכוכב אחד לבד מעז.
איך הוא מעז, למען השם.
כוכב אחד לבד.
אני לא הייתי מעז.
ואני, בעצם, לא לבד. 

בשני השירים הללו מתוארת הבדידות המודרנית הקלאסית. 

לכאורה, בכל אחד מהשירים מתוארת חוויית חיים שונה ואף הפוכה – בשיר הראשון שולט ה'לבד' שהוא לא טוב. ואילו בשיר השני: אני, בעצם, לא לבד.

מה רוצה לומר המשורר? החוויה העומדת בבסיס שירים אלו היא תחושת הבדידות הקיומית, שבה חרף כל ניסיונותיו של האדם למצוא אהבה, אישור וקבלה, תמיד בבסיסו של דבר הוא יישאר לבדו.

כל כך לבדו, אבל בעצם אף פעם לא באמת מעז להיות לבד. תמיד מוקף אנשים, לא מעז להתנתק, ללכת עד הסוף, להישיר מבט אל מול בדידותו.

אל מול התמונה העגומה הזו, הייתי רוצה להציב תמונה אחרת, הלקוחה מתוך שגרת היומיום היהודית – המניין.

מהי למעשה התפילה במניין? בניגוד לחשיבה השגרתית, התפילה בציבור עיקרה תפילת הלחש, הנאמרת על ידי עשרה אנשים בו זמנית.
 עשרה אנשים שעומדים ביחד אבל כל אחד עם עצמו. כולם ממלמלים את אותו הטקסט, אבל כל אחד מפליג למחוזות אחרים. אלוהים ניצב בעדת אל, אך כל יחיד ניצב לבדו מול האלוהים.

לציבור המתפללים יש מסגרת, יש אישור, השכינה השורה ביניהם, דווקא בציבור. ומצד שני, דווקא שם נוכח מאוד מקומו של היחיד. הכל נעמדים, פניהם קדימה, הזמזום נפסק באחת ומשאיר שקט, ומאליה נוצרת העמידה הלבדית והכנה של האדם מול עצמו, מול אלוהיו.

נעיין בדברי הגמרא על מקור המניין עשרה לתפילה בציבור:
משנה. אין פורסין על שמע, ואין עוברין לפני התיבה, ואין נושאין את כפיהם... ואין מזמנין בשם פחות מעשרה... 

גמרא. מנא הני מילי? אמר רבי חייא בר אבא אמר רבי יוחנן: דאמר קרא (ויקרא כ"ב) ונקדשתי בתוך בני ישראל – כל דבר שבקדושה לא יהא פחות מעשרה. מאי משמע? - דתני רבי חייא: אתיא תוך תוך, כתיב הכא ונקדשתי בתוך בני ישראל, וכתיב התם (במדבר ט"ז) הבדלו מתוך העדה, ואתיא עדה עדה, דכתיב התם (במדבר י"ד) עד מתי לעדה הרעה הזאת, מה להלן עשרה - אף כאן עשרה.

בדרשה מופלאה זו, לומדת הגמרא על שכינתו של אלוקים בעשרה, דוקא מסיפור קרח ועדתו. אם נסתכל בהקשר הפסוקים, נגלה שמפשט הכתובים ודאי שלא היו כאן עשרה אנשים אלא כל ישראל.

וַיַּקְהֵל עֲלֵיהֶם קֹרַח אֶת כָּל הָעֵדָה אֶל פֶּתַח אֹהֶל מוֹעֵד וַיֵּרָא כְבוֹד ה' אֶל כָּל הָעֵדָה. וַיְדַבֵּר ה' אֶל מֹשֶׁה וְאֶל אַהֲרֹן לֵאמֹר. הִבָּדְלוּ מִתּוֹךְ הָעֵדָה הַזֹּאת וַאֲכַלֶּה אֹתָם כְּרָגַע. וַיִּפְּלוּ עַל פְּנֵיהֶם וַיֹּאמְרוּ אֵ-ל אֱ-לֹהֵי הָרוּחֹת לְכָל בָּשָׂר הָאִישׁ אֶחָד יֶחֱטָא וְעַל כָּל הָעֵדָה תִּקְצֹף. 
במדבר טז, יט-כב
אלא שהגמרא לומדת בגזרה שווה מעדת המרגלים, שהיו עשרה, כפי שאומר רש"י:

עדה – אין פחותה מעשרה, שנאמר עד מתי לעדה הרעה הזאת יצאו יהושע וכלב.

די תמוה הדבר שבחרו חכמים ללמוד על שכינתו של הקב"ה בעשרה דווקא מעדת קרח ומהמרגלים. 

וכבר העיר על כך ר' בחיי בפירושו לתורה על פסוק 'ונקדשתי בתוך בני ישראל': 

ועוד הוכיחו רז"ל מן הכתוב הזה שכל דבר שבקדושה צריך עשרה והוא שאמרו בברכות (כא ב): אין דבר שבקדושה בפחות מעשרה, שנאמר: "ונקדשתי בתוך בני ישראל", וכתיב התם: (במדבר טז, כא) "הבדלו מתוך העדה", מה להלן עשרה אף כאן עשרה. ופירש ר' יעקב שאין נוסחא זו מדוקדקת שאין להביא ראיה מעשרה מרגלים לדבר שבקדושה, אבל עיקר הנוסחא היא כן: אתיא תוך תוך, כתיב הכא: "ונקדשתי בתוך", וכתיב התם: (בראשית מב, ה) "לשבור בתוך הבאים", מה להלן עשרה אף כאן עשרה, ועכשיו יביא ראיה מעשרה אחי יוסף שהיו צדיקים לדבר שבקדושה.

אלא שכנראה, לא בחינם למדו חז"ל על המניין והעדה מפרשות אלו. למעשה, בכל ספר במדבר, עומדת ברקע שאלת הקהל והעדה מול והיחיד. הספר (הקרוי גם חומש הפקודים) פותח במפקד של בני ישראל. הביטוי החוזר על עצמו פעמים רבות בתיאור המפקד, 'במספר שמות', מקפל בתוכו את המתח עליו אנו מדברים. מצד אחד, המספר. לקיחת קבוצת אנשים והתייחסות אל המספר שלהם בוחנת אותם ככלל וכאילו מוחקת את הפרטיות של כל אחד. אך גם במפקד שכזה מתייחסים ל'שמות', השם של כל אחד המבטא את ייחודו ומהותו הנבדלת. בהמשך אנו נתקלים ביוצאים מן הכלל של המפקד שהם הלויים, שלהם יש תפקיד מיוחד ונבדל בתוך הכלל, ולאחר מכן במושג ה'עדה' שבו אנו נפגשים באופן מיוחד דרך עדת המרגלים ועדתו של קורח.

כאן נעצור ונעיין בטענותיו של קורח על משה, על פי פשוטו של מקרא. קרח טוען "כולם קדושים, מדוע תתנשאו?” אך משה עונה לשאלתו 'לא לעניין' – משה מתעלם מטענתו של קורח שכולם קדושים ומתייחס לטענתו של קורח כאילו אמר קורח 'אני הקדוש'. כלומר יש אדם שהוא קדוש וכעת נותר רק להעמיד במבחן את השאלה במי בחר ה'.

נראה שמה שעומד בבסיס הוויכוח של משה וקורח הוא אפשרות היבדלותו של יחיד בתוך החברה, הנובעת מעמידתו הערכית והמוסרית כבודד, וממילא לאפשרות בחירתו של היחיד על ידי ה'. וכך בהמשך – "ויחר למשה מאד ויאמר אל ה' אל תפן אל מנחתם לא חמור אחד מהם נשאתי ולא הרעותי את אחד מהם".

כאשר ה' מצוה על משה ואהרון "הבדלו מתוך העדה הזאת ואכלה אותם כרגע", הוא, כביכול, מתייאש מהאפשרות של השכינה בכלל הציבור ורוצה להשאיר רק את הבודדים הצדיקים, כאומר ללכת בקיצוניות ההפוכה מגישתו של קורח. 

ודווקא מ"העדה הזאת" של קורח, ומהעדה של המרגלים, רוצים חז"ל ללמוד על "עדת אל" שבתוכה אלוקים שוכן. שני מקרים בהם יש לנו כלל שסרח, שיצאו ממנו שתי דמויות בודדות – משה ואהרון, כלב ויהושע.

אולי רצו לומר לנו בכך שהשכינה שורה בכל עשרה ואפילו רשעים, מפני שישראל אף על פי שחטא ישראל הוא, והכלל שמבטא את הסגולה הפנימית הוא העיקרי. ואולי רצו לומר שגם כשאנו נסמכים על הציבור, אל לנו לשכוח את ההיבדלות מהעדה הנדרשת לפעמים, הנובעת מעמידתו של כל יחיד מול האל.

� משנה ברורה סימן צ' סעיף קטן כ"ח.


� תלמוד בבלי מסכת מגילה דף כג עמוד ב, מקבילות בברכות כ"א: ובסנהדרין ע"ד:.


� רש"י במגילה שם.


� ר' בחיי, ויקרא פרק כב פסוק לב.

